
Tisztelt Képviselő-testület!

Dr. Fenyőházi Elemér a Re-víz Duna-menti Regionális Víz- és Csatornamű Kft. ügyvezetője azzal a javaslattal élt a tulajdonos önkormányzatok (51 önkormányzat), köztük Harc Község Önkormányzata felé, hogy végelszámolással szüntesse meg a Kft. működését.
A Kft. ügyvezetője jelezte, hogy a Kft. gazdasági tevékenységet nem végez, ezért indokolt a jogutód nélküli végelszámolással történő megszüntetése.
A cégnyilvánosságról, bírósági cégeljárásról és a végelszámolásról szóló 2006. évi V. törvény (továbbiakban Ctv.) 98.§ (1) bekezdése értelmében a cég legfőbb szerve - az erre irányadó jogszabályok szerint - határozatot hoz a cég jogutód nélküli megszűnéséről, illetve a végelszámolás elrendeléséről. A cég legfőbb szerve a határozatában megállapítja a végelszámolás kezdő időpontját és megválasztja a végelszámolót, illetve rendelkezik a cég vagyoni részesedésével működő jogalanyok, valamint a részvételével működő alapítvány vagy egyesület sorsáról is. A végelszámolás elrendelése és a végelszámoló megválasztása a létesítő okirat módosítását nem igényli.
A végelszámolás nem határozható el, és a már megindult végelszámolás nem fejezhető be bizonyos esetekben, például, ha: 
· a cég fizetésképtelen (ebben az esetben felszámolási eljárásnak van helye), 
· büntetőjogi intézkedésre kerül sor, vagy ha
· a társasággal szemben hatósági vagy bírósági eljárás van folyamatban.
A Kft. fizetőképes, büntetőjogi intézkedés, hatósági és egyéb eljárás nincs folyamatban, a végelszámolás megindításának akadálya nincsen.
A Ctv. 114.§-a értelmében a cég végelszámolása egyszerűsített módon történhet, ha
a) a számvitelről szóló 2000. évi C. törvény 155. §-a szerinti könyvvizsgálatra nem kötelezett, és
b) végelszámolása kezdő időpontjától számított százötven napon belül a végelszámolást befejezi.
Egyszerűsített végelszámolás esetén végelszámoló választására nem kerül sor, a végelszámolót terhelő feladatokat a cég vezető tisztségviselői, jelen esetben Dr. Fenyőházi Elemér ügyvezető látják el.

A korlátolt felelősségű társaságnak a végelszámolás elhatározásától számított tizenöt napon belül változásként be kell jelentenie a cégbíróságnak a végelszámolás megindítását. A cégbíróság a végelszámolás megindításáról végzést hoz, amelyet a Cégközlönyben közzétesz.

A végelszámoló a végelszámolás befejezésekor elkészíti és – a cégnél működő felügyelőbizottság vagy más ellenőrzésre feljogosított szerv, illetve könyvvizsgáló jelentésével együtt – a legfőbb szerv elé terjeszti jóváhagyásra:
· az adóbevallásokat,
· a számviteli jogszabályokban előírt, a végelszámolásához szükséges dokumentumokat,
· a vagyonfelosztási javaslatot, amelyben a végelszámoló díjának mértékére is indítványt tesz,
· a cég vagyoni részesedésével működő jogalanyok, illetve a részvételével működő egyesületek, alapítványok sorsára vonatkozó javaslatot.
A legfőbb szerv az előterjesztett iratok, illetve a vagyonfelosztás tárgyában határozatot hoz, amelyben dönthet a jogok engedményezéséről és a kötelezettségek átruházásáról, illetve a cég tartozásának más által történő átvállalásáról is. A határozatban – szükség esetén – rendelkezni kell az iratanyag őrzésének és a cég megszűnésével kapcsolatban felmerülő egyéb költségeknek a viseléséről is.
A Kft. készpénzvagyonnal nem rendelkezik, ezért a végelszámolás költségét, mely 500.000,- Ft, a tagönkormányzatoknak kell befizetnie a Kft. bankszámlaszámára a tulajdoni hányaduk mértékében. Ez az összeg Harc Község Önkormányzata esetében 4.620,- Ft.

A nevezett jogszabály ismeretében javaslom a Harc község Önkormányzatának Képviselő-testületének, hogy a Re-víz Duna-menti Regionális Víz- és Csatornamű Kft. végelszámolás útján történő jogutód nélküli megszűnését támogatni szíveskedjék. A végelszámolás kezdő időpontjának a 2026. december 1. napját javaslom megjelölni. A végelszámoló személyeként az ügyvezető, Dr. Fenyőházi Elemér személyében teszek javaslatot.

A fentiekre tekintettel az alábbi határozati javaslat elfogadását javaslom.

H a t á r o z a t i   j a v a s l a t:

…/2026. (IX.29.) önkormányzat határozat:
a Re-víz Duna-menti Regionális Víz- és Csatornamű Kft. végelszámolással történő megszüntetése kezdeményezéséről

Harc Község Önkormányzatának Képviselő-testülete 
1. támogatja a Re-víz Duna-menti Regionális Víz- és Csatornamű Kft. (székhely: 7100 Szekszárd, Mátyás király u. 62., cégjegyzékszám: Cg. 17-09 009021) végelszámolás útján történő jogutód nélküli megszüntetését;
2. egyetért azzal, hogy a végelszámolás kezdő napjaként 2026. december 1. napja kerüljön megállapításra; 
3. egyetért azzal, hogy végelszámolónak a Kft. jelenlegi ügyvezetője Dr. Fenyőházi Elemér kerüljön kijelölésre;
4. egyetért azzal, hogy a végelszámolás költségét, melynek összege 500.000,-  Ft, a tagönkormányzatok az üzletrészük arányában fizessék meg a Kft. bankszámlaszámára; 
5. egyetért azzal, hogy a Kft. a tevékenységét a végelszámolás alatt a Polgári Törvénykönyvről szóló 2013. évi V. törvény rendelkezéseinek megfelelően végzi az egységes szerkezetbe foglalt társasági szerződésben foglaltak szerint.

Felelős: Tóth Gábor polgármester
Határidő: azonnal
Határozatról értesül:  	Re-víz Duna-menti Regionális Víz- és Csatornamű  Kft.
Irattár

Harc, 2026. szeptember 22.

